khistorydata/jeongjo-sjw-relations huggingface dataset:
정조 1년
李義翊啓曰。假注書金勉柱。身病猝重。勢難察任。今姑改差。何如。傳曰。允。
정조 1년
金勉柱改差。代以鄭東浚爲假注書。
정조 1년
傳于李鎭衡曰。文臣製述入庭。不作人員中。明經科不參人員中。衆所共知。實恙人員。捧傳旨分揀。
정조 1년
傳于李義翊曰。右承旨入侍。
정조 1년
京畿監司趙時俊狀啓。廣州等邑居南命戒等燒死囕死事。傳于李鎭衡曰。令本道。恤典擧行。
정조 1년
傳于兪彦鎬曰。同副承旨入侍。
정조 1년
鄭民始啓曰。戶曹判書洪樂純。依下敎來待矣。傳曰。入侍。
정조 1년
又啓曰。工曹判書具允鈺。依下敎來待矣。傳曰。入侍。
정조 1년
傳于李鎭衡曰。副提調。持加減心腎湯入侍。
정조 1년
以大司諫金尙集。牌不進罷職傳旨。傳于李義翊曰。只推。
정조 1년
以濟州牧使黃㝡彦。珍島沙工宋貴水才等渰死事。狀啓。傳曰。令本道恤典擧行。
정조 1년
濟州牧使狀啓。橘果進上所載船李昌發等。大靜縣放送罪人必喜等渰死事。宗廟薦新及莫重進上有限。狀啓阻風遲滯之餘。有此流失之擧。惶恐待罪事。傳曰。放送人外。令本道恤典擧行。勿待罪事。回諭。
정조 1년
李義翊。以禮曹言啓曰。傳曰。銓官以各處諸執事。塡差甚艱。欲爲筵稟云。習儀視享事甚輕。迎勅習儀。退定事。分付事。命下矣。迎勅習儀吉日。更令日官推擇。則今二月二十九日爲吉云。以此日擧行。何如。傳曰。允。
정조 1년
李崇祜。以義禁府言啓曰。長壽山城別將李挺春。前別將朴載謙等。拿問嚴處事。傳旨啓下矣。朴在謙。今方待命。卽爲拿囚。李挺春時在任所云。依例發遣府羅將。交代後拿來。何如。傳曰。允。
정조 1년
請爲奴罪人河翼龍金重得。亟命王府。拿鞫得情。快正王法。條辭見上請放逐罪人安大濟。更令王府。拿鞫得情。條辭見上
정조 1년
請削黜罪人金漢耆。亟令竄配之典。條辭見上
정조 1년
請韓後翼亟令王府。拿鞫嚴問。條辭見上。
정조 1년
修撰閔養燮疏曰。伏以。臣姿本魯下。學又空疎。玉署華貫。自知不稱。而乃蒙天地之仁。特恢包含之量。屢辱恩點。除旨聯翩。臣感激鴻私。不敢退縮。有除輒膺。若固有之每當橫經進講之時。前席顧問之際。臣面先已發騂。傍觀之嗤點。從可知也。惟以戀結之忱。根於秉彛。冒沒之嫌。未暇顧恤而臣心之惶愧踧踖。尙何言哉。臣竊有至切之私懇。每欲一塵聖聰。而僭猥是懼。囁嚅未發。亦已久矣。抑又思之。方當聖明在上。化先孝理。群下之陳情所懇者。無不曲遂。則微臣之尙今泯默者。雖出於公私輕重之義。而思古人事陛下日長之語。其在人子之情。烏得不怵惕乎。玆敢唐突陳籲於嚴廬之下。以冀聖上之垂諒焉。臣賦命奇窮。罪積不孝。生養之家。早失嚴父。只與偏母。相依爲命。而臣母素抱奇疾。源委已痼。自經喪禍。諸症越添。長委床席。氣息凜綴。至於臣之本生母。則年已篤老。病且沈痼。雖在不病之時。起居飮食之節。少失調攝。若將垂盡。況以十年痰火。到老益劇。當其病發之時。則實有朝夕之慮。正宜藥餌滋補。一時爲急。而緣臣家貧計拙。無以致力。刀圭之節。已無可望。而菽水之供。亦且屢空。中心隱痛。不如無生。若蒙聖慈。曲賜矜察。許臣以一小邑。使於簿書之暇。憑其廩俸。得以便養。則恩山德海。與天無極。而人子至情。可以無憾矣。在微臣塵刹之報。亦可以少效於民社之責。而反有勝於經幄之尸素矣。伏乞聖明。曲垂矜憐。特賜處分。俾伸至願。千萬幸甚。答曰。省疏具悉。疏辭。下該曹稟處。
정조 1년
丁酉二月二十七日巳時。上御尊賢閣。右承旨入侍時。右承旨鄭民始。假注書李兢淵。記事官林錫喆徐龍輔。以次進伏訖。上命書修撰閔養燮疏批。又命書傳敎曰。左承旨。馳詣宗廟永禧殿景慕宮。右承旨。馳詣徽寧殿延福殿。左副承旨。馳詣元陵永祐園。奉審後。祭物諸執事。摘奸以來。民始曰。昨日製述時。稱病不進人。禁推傳旨。有待下敎捧入之命矣。何以爲之乎。上曰。分揀。可也。仍命退。諸臣以次出。
정조 1년
丁酉二月二十七日午時。上御尊賢閣。同副承旨入侍時。同副承旨李鎭衡。假注書金勉柱。記事官林錫喆徐龍輔。進伏訖。上曰。戶判入侍。賤臣。承命出。與戶曹判書洪樂純。偕入進伏。上曰。下闕修理處。昨日盡爲看審乎。樂純曰。臣與工判。看審後修葺處。抄錄以來矣。上曰。物力其將多入乎。樂純曰。大體磨鍊後。所入之多少。可以料量。而在前修理時費四萬餘金矣。上曰。修補處爲幾處。而內外差備中。何處最多傷毁乎。樂純曰。內差備則自永巷以內。修理處皆別錄。而外司。則摠府兵曹等處。不過略改椽瓦矣。上曰。慈慶堂。亦爲奉審乎。樂純曰。奉審矣。役事幾至垂畢。而後面階砌。尙未築石。此亦及此時爲之。好矣。上曰。支勅節目。何以磨鍊。而鋪陳等物。皆以白色備待乎。樂純曰。詳考前例。則皇太后訃勅迎接時。京中以白色備待。而外邑則不及辦備。皆用華色矣。上曰。勅使留京。例爲幾日乎。樂純曰。合迎勅日爲三日矣。上曰。今番支勅所費。當入幾何。樂純曰。似入累萬金矣。聞勅行。繼此又來云。而經用不足。無他好樣區處之道。豫爲渴悶矣。上曰。鑄錢事。年前貸給者。果有收拾之道耶。樂純曰。泰淵爲御將時。移去者。爲二十五萬兩。而尙未收拾。其他各衙門貸下者。合爲四萬兩。而散在各處。亦未還推。方往復軍門。嚴關申飭。以爲某條徵捧之地。而已至年久。似難準捧矣。上曰。嚴飭督捧。可也。樂純曰。本曹儲蓄。漸至匱乏。所謂各庫封不動。無一見存者。堂堂千乘之國。財用如是罄竭。豈不切悶乎。上曰。年來經費。不能量入爲出。故致有此弊。適當此時。卿必倍用心慮矣。樂純曰。臣素蔑才能。無一分報效之道。而聖敎至此。益切惶愧矣。上命退。諸臣退出。
정조 1년
丁酉二月二十七日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。右承旨同副承旨入侍。右承旨鄭民始。同副承旨李鎭衡。進前。上命分讀公事以奏。國榮民始鎭衡。以次讀奏訖。上命書判付。仍命國榮先退。上曰。工曹判書入侍。工曹判書具允鈺進前。上曰。兩闕修處。盡爲看審乎。允鈺曰。今方看審而來矣。上曰。不可不修理處。多乎。允鈺曰。頹仆處甚多。勢將盡爲修理。而昌德宮。當先爲始役矣。上曰。慈慶堂之役。亦將始之乎。允鈺曰。慈慶堂之役。亦將擇日始之。而後庭石築。戶判亦以爲不可不爲之矣。上曰。予意則不必爲石築。而卿等之見。旣如此。移用儲承殿石材。似好矣。允鈺曰。大造殿之後。宜有守直之室。而誠正閣。亦將修改矣。上曰。此是前日東宮處所。不可不修改。而方今經費可悶。凡諸修理之役。從略爲之。趁速了當。好矣。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐。左副承旨李崇祜坐直。右副承旨兪彦鎬坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假泩書李運彬仕。
정조 1년
李義翊。以都摠府言啓曰。都摠管李福源。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 1년
以香堂朔祭受押單子。傳于李鎭衡曰。代押孝明殿。親押親祭。
정조 1년
李崇祜啓曰。合辭方張之時。諫院無詣臺之員。除在外外。大司諫金尙集。卽爲牌招。何如。傳曰。允
정조 1년
李鎭衡啓曰。戶曹判書洪樂純。有稟達事。來待矣。傳曰。入侍。
정조 1년
傳于李義翊曰。禮房承旨入侍。
정조 1년
請海南縣定配罪人金載順。亟令王府。拿鞫嚴問。條辭見上
정조 1년
鄭民始。以迎接都監言啓曰。卽接遠接使上送路程記。則勅行今月二十五日午時。度江。來三月初七日入京云。此是禮曹所擇吉日。以此日入京之意。移文于遠接使。各該司及諸道。亦爲知委。而路程記正書。以入之意。敢啓。傳曰。知道。
정조 1년
以全羅監司狀啓。順天等官本面安島居良人鄭德水等渰死事。傳于李鎭衡曰。令本道。恤典擧行。
정조 1년
丁酉二月二十八日。兼春秋張顯慶。刑曹啓目。京居李㖯伊李㖯介全致學申成得等。僞造印信。私刻曆書。爛熳發賣事。因左右捕廳移文。發問目取招。則刻手匠金致學段。因病物故。自擊匠李㖯伊李㖯介段。官錢浦負。無路備納。敢生萬死之計。使致學刻板刻卬。私造曆書。出賣市上是乎矣。僞印自刻一款。實爲暖昧是如納供。申成得段。以本監印出匠。初不知其私造。而捧價同役。末乃知其私造。而難於雇價之還給。仍爲印出是乎矣。同情僞造一款。實爲至冤是如納供。李㖯伊僞造印信。私造曆書之罪。旣已承服。李㖯介申成得。竝待元犯結末後。依律文勘處。何如。啓。傳曰。依允。
정조 1년
丁酉二月二十八日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。近日感症。終不差減。可悶。國榮曰。感候彌留。殊甚可悶。卽令醫官。診察聖候。何如。上曰。一時感氣。自當差减。何必入診。置之。可也。國榮。讀奏平安監司遠接使等狀啓。上曰。勅使恐或相値於練祀矣。今則以初七日入來爲定。可幸。國榮曰。然矣。上曰。禮房承旨入來乎。國榮曰。今日不爲仕進矣。上曰。右承旨鄭民始牌招。出榻敎仍命退。諸臣以次出。
정조 1년
丁酉二月二十八日巳時。上御尊賢閣。戶曹判書入侍時。戶曹判書洪樂純。左承旨李義翊。假注書鄭東浚。記事官林錫喆徐龍輔。以次進伏訖。樂純曰。昨因言端仰達矣。卽見遠接使報于延接都監回移。則外方用華色鋪陳。西路前例如此云。而平安監司。亦以前例。使譯官通于通官。以華色停當云。雖以華色用之。最難者床卓。而只去粉抹紙塗。則足可用當。而第京都禮義所從出。且五十年前癸卯年。純用白色。今番又以京中。則以白色用之之前例。通于通官。似好矣。上曰。路傍則旣結綵鋪陳。則以白色。一邊華色。一邊白色。與歌則不哭之意有異。沿路則用沿路之前例。京中則用京中之前例。而今則別無可問於遠接使。而京中之用白色與否。姑未停當。且今番何不用交椅乎。平坐甚沒威儀。平坐與白色一節。更議于大臣稟處。可也。上曰。大臣入來乎。樂純曰。右相差祭。未及入來云矣。上曰。左相則去夜參祭後出去乎。樂純曰。然矣。上曰。工判始役後入侍。出榻敎命退。承史以次退出。
정조 1년
丁酉二月二十八日午時。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上曰。注書出去。陸宣公奏議。校正與否知入。賤臣。承命而出。還奏曰。姑未校正云矣。民始曰。再明日親押。以何時磨鍊乎。上曰。以辰時爲之。上命讀奏公事訖。上曰。副提調。持加減心腎湯入侍。副提調洪國榮。醫官慶絢。進前。絢。奉進湯劑。上進御。國榮曰。禮曹草記。踏下然後黃州問安使。當發行云矣。上命書判付。上曰。纂輯廳有製來之文。持入。賤臣。承命出問。還奏曰。姑無製來之文云矣。上曰。工曹判書入侍。工曹判書具允鈺進前。上曰。役事始之否。允鈺曰。今日始之矣。上曰。修理之役。雖是不得已之事。方今經費可悶。先以緊急處始役。可也。仍命退。諸臣以次退出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨李崇祜坐。右副承旨兪彦鎬坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
又啓曰。司憲府持平朴祐源。下諭後過限不上來。依定式。遞差傳旨及禁推傳旨。捧入之意。敢啓。傳曰。知道。
정조 1년
以司諫院大司諫金尙集牌不進罷職傳旨。傳于李崇祜曰。只推。
정조 1년
鄭民始啓曰。今此勅使出來時。開城府別迎慰使。當爲進去矣。何承旨進去乎。敢稟。傳曰。左副承旨進去。
정조 1년
李鎭衡啓曰。假注書鄭東浚。時無職名。令該曹依例付軍職。冠帶常仕。何如。傳曰。允。
정조 1년
李義翊啓曰。卽伏見濟州牧使柳爀去秋冬等褒貶啓本。則涯月所助防將業武金仁鏡名下。宜有等第。而不爲書塡。莫重奏御文書。如是疎忽。殊涉未安。推考警責。何如。傳曰。允。
정조 1년
兵曹口傳政事。副司直尹得養。
정조 1년
有政。吏批。行判書徐命善進。參判沈履之病。參議未差。同副承旨李鎭衡進。以朴天衡爲司諫。成鼎鎭爲持平。李昌漢爲獻納。安廷玹李敬一爲正言。朴在源爲校理。李在簡爲大司成。李天晟爲監察。權噵爲司饔提調。李世馝爲龍安縣監。兼監察單姜忱。承文著作單沈𡎘。成均博士單金嶫。學正單李潤馥。
정조 1년
兵批。兼判書蔡濟恭進。參判金華鎭病。參議金光默入直進。參知趙英鎭病。同副承旨李鎭衡進。啓曰。知訓鍊今當差出。而當品中。可擬之人乏少。從二品竝擬。何如。傳曰。允。又啓曰。慶尙左水使今當差出。而擬望之人乏少。他道守令。竝擬。何如。傳曰。允。以具善復爲知訓鍊。柳鎭恒爲慶尙左水使。申大順爲慶尙左兵虞候。李儒敬爲都摠都事。安敬櫶爲博寨僉使。李東遇爲僉知。柳漢秀爲部將。李復元金光白爲忠壯將。李鉉重爲五衛將。護軍李顯永。副司直徐有防朴祐源趙尙鎭成德朝金履鏞李象靖。副司正鄭東浚。
정조 1년
掌令金致九啓曰。請大靜縣爲奴罪人。金壽賢。依律處斷。條辭見上
정조 1년
李鎭衡。以吏批言啓曰。禮曹佐郞柳協基呈狀內。身病甚重。勢難察任云。依例改差。何如。傳曰。允。
정조 1년
鄭民始。以禮曹言啓曰。今三月初五日。孝明殿練祭時。王大妃殿惠慶宮中宮殿。哭臨變服儀註。直爲書入。各殿宮之意。敢啓。傳曰。知道。
정조 1년
吏曹口傳政事。以李重馥爲左通禮。
정조 1년
鄭民始。以迎接都監言啓曰。卽接遠接使移文。則勅使床排建花龍亭甁花架隅間所排盆花。竝爲減除云。依此擧行事。分付各該司之意。敢啓。傳曰。知道。
정조 1년
李義翊。以摠戎廳言啓曰。今此勅使上來時。護行軍威軍二百名。本廳屬南陽當次。故前已啓聞。分付矣。卽接迎接都監關文。則勅使上來時。軍威軍減除云。依都監關減除事。南陽府使尹勉矩處。更爲知委之意。敢啓。傳曰。知道。
정조 1년
李義翊。以都摠府言啓曰。都摠管尹得養。寶劍受點。而時無職名。令該曹。卽爲口傳付軍職。以爲侍衛之地。何如。傳曰。允。
정조 1년
鄭民始。以迎接都監言啓曰。卽接遠接使移文。則告訃詔一度謄書上送矣。依例謄書以入之意。敢啓。傳曰。知道。
정조 1년
李崇祜。以義禁府言啓曰。前持平朴祐源。禁推傳旨。啓下矣。朴祐源。時在黃海道黃州地云。依例發遣府羅將。拿來。何如。傳曰。待命拿囚。
정조 1년
李鎭衡。以御營廳言啓曰。本廳字內興仁門北邊駝駱山近處體城六間許。頹毁處。令分授軍門。卽當修築。而把守軍兵。多數定送。嚴加守直事。自兵曹草記矣。本廳將校。率領鄕軍二十名。今日爲始。晝夜輪回守直之意。敢啓。傳曰。知道。宮城已有下敎。而修築之時。果若堅固。則安有數數頹圮之患。外城所繫。尤非宮城之比。從今另加董飭。俾無如前不實之弊。不特此軍門。此後分授該軍門字內。竝以此惕念擧行。數年內更築處。若有更築之事。該將臣。難免其責。以此亦令訓鍊都監禁衛營知悉。
정조 1년
又以兵曹言啓曰。卽接東道參軍牒報。則御營廳所授興仁門北邊駝駱山近處體城六間許。今日頹落云。令繕工監。爲先把子圍排。分授軍門急速修築。而把守軍兵。亦令駭軍門。量宜定送。修築間。各別守直之意。分付。何如。傳曰。允。
정조 1년
丁酉二月二十九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間感候差勝乎。上曰。尙未差勝矣。國榮曰。醫官方待令於閤外。今日則入診。似好矣。上曰。置之。上命奏公事。仍命書判付。國榮曰。疾病之來。人所難免。而竊瞯殿下。每御生冷之物。頻有感候。未必不由於此也。每於進御之際。毋忽愼攝之方。伏望。上曰。所奏誠是。當留念矣。仍命退。諸臣以次出。
정조 1년
丁酉二月二十九日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。右承旨入侍。右承旨鄭民始進前。仍命國榮先退。命書傳敎曰。政事當日爲之。在外臺諫。山林外。一竝改差。今日政差出。民始讀奏御營廳草記。上曰。城堞修築。其若堅固。則豈如是數數頹仆乎。民始曰。似是不能堅築之致也。上命書判付。上曰。營建郞廳一員入侍。營建郞廳洪樂彬進前。上曰。修理之役。果已始之否。樂彬曰。今方始役矣。上曰。慈慶堂役事。亦已始之否。樂彬曰。以擇日之故。姑未始役矣。上曰。堂上則有難日日入見。郞廳專意看檢。可也。仍命先退。民始讀奏增廣二所初試試券訖。上曰。一所何當出榜云耶。民始曰。姑無所聞矣。上曰。會試時。京鄕儒生。使之分坐則好耶。民始曰。擧子每於親臨殿庭。猶不肯從。以試官之威令。次不可行之矣。上曰。同副承旨所製文字持入。賤臣。承命奉進。民始讀奏。上曰。同副承旨入侍。同副承旨李鎭衡進前。上曰。所製文字。甚好。心庸嘉之。仍命民始先退。上曰。都承旨入侍。都承旨洪國榮進前。上曰。同副所製之文。何如。國榮曰。善作矣。上命書亭額。國榮承命書進。上曰。★★★★★★★★★★★★成★。仍命退。諸臣以次出。
정조 1년
傳于李鎭衡曰。修理都監郞廳。來待。
정조 1년
鄭民始啓曰。藥房都提調副提調。有稟達事。來詣請對矣。
정조 1년
傳于鄭民始曰。右承旨入侍。左右相同爲入侍。
정조 1년
李義翊。以備邊司言啓曰。卽見北關監賑御史申應顯狀本。則盛陳還穀十分不足之狀。交濟倉久置條一萬石。加劃入送一款。令廟堂。稟旨分付事。爲請矣。軫恤南北之民事。宜無彼此之殊。而道臣之尙此靳持。雖緣穀物之不敷。御史所請。旣若是至切。則亦可想民事之尤急。參量加劃。及時入送之意。分付道臣。何如。傳曰。允。
정조 1년
鄭民始。以迎接都監言啓曰。自前勅使。若減各宴。則入京第三日。大臣有請行茶禮之例。今亦依前例備待之意。敢啓。傳曰。知道。
정조 1년
又以迎接都監言啓曰。本都監郞廳權綜。以其親病危篤。呈狀乞遞。今姑改差。其代以掌樂院至簿尹羲厚。差下。使之察任。何如。傳曰。允。
정조 1년
李義翊。以兵曹言啓曰。專經武臣殿講。不通人員。各於本司入直。能讀後。草記命下矣。卽接中樞府都摠府移文及訓鍊院宣傳官廳牒報。則中樞府經歷具埱。都摠府經歷李潤章。訓鍊副正李文喆。主簿李儒敬。宣傳官申應周李基成柳晦源李漢棟。今已能讀云矣。敢啓。傳曰。知道。
정조 1년
又以成均館官員。以行大司成意啓曰。黃海道平山居幼學申亨夏等上疏。關由太學與否。問知後。草記以聞事。命下矣。臣依聖敎。招問守僕。則二月十三日。黃海道平山居幼學申亨夏等。以先正臣宋時烈影堂。方謀廣拓齋宇。不可無上請華額。今方封章之意。通文來到太學。故掌議李羲雲。果以知悉答通。此後更無通文之事云矣。敢啓。傳曰。知道。
정조 1년
同副承旨李鎭衡疏曰。伏以臣。日前黃海道平山幼學李亨夏等陳疏到院。以爲本邑諸生。摹出先正臣宋時烈畫像。建屋奉之。請朝家特賜院額。臣以賜額。事體甚重。不敢輕捧其章而退却之矣。其後。又疏變其請額之說而請建院。臣以院則諸生旣云建之。而又此請建。事理不當。又却之矣。今乃論斥喉司阻擋之罪。臣是該房。當執其咎。忙陳短章。徑出禁門。乞蒙譴罰。以謝人言。入啓後還出給。
정조 1년
丁酉二月三十日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間感候。若何。上曰。一樣矣。國榮曰。感候尙未差勝之中。若徹宵將事。則必有添加之慮。下情不勝悶迫矣。上曰。感氣雖彌留。不至大段。將欲親行朔奠矣。國榮讀奏北道監賑御史狀啓。上曰。前後賑穀之劃給。不爲不多。而御史又請加劃。何以則好耶。國榮曰。賑事方殷。穀物不足。則不可不依請許施矣。上曰。後日次對。可以稟處耶。國榮曰。以狀啓觀之。則事情似甚緊急。今日內。使廟堂。稟旨擧行。似好矣。上曰。當下敎矣。仍命退。諸臣以次出。
정조 1년
丁酉二月三十日巳時。上御尊賢閣。戶房承旨入侍時。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。纂輯堂上兪彦鎬。持所作文字入侍。賤臣還奏曰。未及正書云矣。上曰。正書後卽爲入侍。纂輯堂上兪彦鎬。持所作文入侍。進伏讀奏訖。上曰。右副之文。可謂加減一字不得。鎭衡曰。然矣。上曰。今見此文。實有委任之本意也。不但寫出知申心事。辭語切實。義理明正。有此一斷。何必他求。良可嘉矣。上曰。江華留守何時上來乎。彦鎬曰。數日內似上來矣。上曰。文臣製述外等人具修溫孫錫周。明經製述入格與否。知入。賤臣還奏曰。孫錫周咸鏡道科。以製述入格。具修溫。戊子式年。以明經居首直赴云矣。上曰。修理郞廳入侍。出榻敎命書傳敎曰。左承旨馳詣太廟徽寧殿延福殿景慕宮。奉審後。祭物諸執事進排官。摘奸以來。上曰。修理郞廳進前。郞廳洪樂彬進伏。上曰。修理之役。適値農務方劇之時。甚可悶也。略略修補。速爲了當。可也。上曰。藥房都提調副提調入侍。出榻敎命退。諸臣以次退出。
정조 1년
丁巳二月三十日巳時。上御尊賢閣。藥房入侍時。都提調鄭存謙。副提調洪國榮。假注書李兢淵。記事官林錫喆徐龍輔。以次進伏訖。存謙曰。日間聖體。若何。上曰。近有感氣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。存謙曰。感候屢日彌留。且來月以後。連有勞動之事。其在愼攝之道。恐不可親行朔奠。親祭下敎。還寢伏望。國榮曰。俄者入侍。以此仰達。而未蒙允許。故臣等又此求對而入來矣。上曰。未參於今番朔奠。其在情禮。殊甚缺然。而卿等之請。如是甚懇。當勉從矣。命書傳敎曰。欲待差復感氣。尙此彌留。藥院又請調攝。孝明殿朔祭。以攝行爲之事。分付。上曰。提調何不入來乎。國榮曰。未及入來。上曰。今番製述壯元。可謂善作矣。存謙曰。然矣。左相亦以爲近來科表。大勝於前日。將有復古之漸。殊甚爲幸云矣。國榮曰。若此不已。則駢儷之文。將非久蔚興矣。存謙曰。通禮具修溫。以製述外等罷職。而此亦明經科云。似有參酌之道矣。上曰。旣是明經。則可以分揀矣。命書傳敎曰。文臣製述外等具修溫。聞大臣所奏。是明經云。白文呈券。亦已參酌。前通禮具修溫。原傳旨中。付標仍任前職。上曰。左相入來後。當更爲召見矣。仍命退。諸臣以次出。
정조 1년
丁酉二月三十日午時。上御尊賢閣。左右相入侍時。左議政金尙喆。右議政鄭存謙。右承旨鄭民始。假注書鄭東浚。記事官林錫喆徐龍輔。以次進伏訖。尙喆曰。日間聖體。若何。上曰。雖不至大段。累日彌留。甚可悶也。尙喆曰。俄伏見明日朔祭攝行傳敎。稍弛下情之憂慮矣。上曰。俄命攝行。雖出於勢不獲已。情理缺然。不可勝言矣。尙喆曰。王大妃殿氣候。若何。上曰。一樣矣。惠慶宮氣候。若何。上曰。一樣矣。命民始。讀備邊司草記訖。賜批。上曰。勅行漸近。而沿路姑無弊端云。此甚可幸。尙喆曰。連伏見遠接使狀啓及抵臣私書。則得免作撓之端云。終始如保其無弊。則何幸如之。上曰。上勅。卽再次出來者云。然乎。尙喆曰。然云矣。上曰。儀注中。無變通之事乎。尙喆曰。別無變通之事矣。上曰。賓對姑遠。如有稟定事。奏之。可也。尙喆曰。別無時急可達者矣。命退。諸臣以次退出。
정조 1년
丁酉二月三十日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。右承旨入侍。右承旨鄭民始進前。上命民始。讀奏文一所榜目。民始曰。卽伏見文一所御覽榜目。則多有落字處。事甚未安。當該試官。推考。何如。上曰。依爲之。出擧條仍命國榮先退。上曰。一所一等試券持入。賤臣承命奉進。上命讀奏。上曰。一所之文。不如二所矣。民始曰。然矣。上曰。一所論題。出於何書乎。民始曰。相傅說之句。多有出處。而至於信夢相傅說之語。未知在於何書矣。上曰。一所上試官疏中。有五旬考券之說。故自上許之。而且聞一所試券。比二所甚多。而出榜何如是太速乎。問于試官以奏。論解題之出於何書。亦爲問之。賤臣。承命出問。以試官之言還奏曰。論題別無解題。而自做以出。至於出榜之速。考券已畢之故云矣。民始。讀奏平安道勅行狀啓。上曰。以狀啓觀之。則勅使似無弊端矣。民始曰。自前勅行。每多還歸時作弊之事。無弊與否。姑未可知矣。民始。讀奏同副承旨李鎭衡上疏。上命書傳敎曰。上疏還給。牌招。上曰。海西儒生之疏。關由於太學與否。今成均館草記以聞。賤臣。承命出傳。上命讀奏江原道監試榜目。民始曰。卽伏見江原道監試初試榜目。則多有落字誤書處。事甚未安。當該道臣推考。何如。上曰。依爲之。出擧條仍命少退。有頃還入進伏。上曰。藥房提調入侍。藥房提調徐命善。進前曰。日間感候。若何。上曰。一樣矣。命善曰。俄者伏見朔祭攝行之敎。下情不勝幸甚矣。上曰。情禮則缺然矣。上曰。同副承旨入侍。同副承旨李鎭衡進前。上曰。疏儒何以侵斥乎。鎭衡曰。海儒之疏。臣果不捧矣。以此論斥矣。上曰。都承旨入侍。都承旨洪國榮進前。上曰。適有所製文字。卿等見之。國榮承命進讀。上曰。無疵病乎。僉曰。儘好矣。上曰。予嘗★★★。上曰。卿言。好矣。上曰。近來人才渺然。國事罔涯。吏判能留意於爲官擇人之道乎。命善曰。如臣無似。素乏藻鑑。實爲惶悶矣。民始曰。卓越之類。雖未可容易得來。而但各隨其才而用之。則庶有其效矣。上曰。古則禁府與法司。久不開坐。則攸院察推。而今何不爲也。國榮曰。該房似未知古例而然矣。上曰。此後則使推考房。申明古規。可也。上曰。昨日公事不察政院下吏。令攸司從重科治。出榻敎上曰。提調明日亦將入來乎。命善曰。明將入來於藥房問安矣。上曰。明日藥房日次。勿爲之。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨李崇祜坐。右副承旨兪彦鎬坐直。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
章敬王后忌辰。齋戒。
정조 1년
傳于李義翊曰。左承旨右承旨入侍。
정조 1년
傳于兪彦鎬曰。戶曹別例房郞廳入侍。
정조 1년
傳于鄭民始曰。戶兵曹郞廳入侍。
정조 1년
鄭民始。以禮曹言啓曰。英宗大王練主。今月初三日。畢造成云。同日依前啓下本曹堂上。與奉常寺提調眼同奉審後。仍爲奉安于明政殿之意。敢啓。傳曰。知道。
정조 1년
丁酉三月初一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間感候。若何。上曰。一樣。而今日朔祭。不得親奠。痛隕之懷。尤難自定矣。上曰。練祀時。百官祭服。旣已只除襞領附版之屬。已爲定式。則宮人輩祭服。亦不必改之。而旣有前例。事甚難處。故頃言于大臣。則左相。以爲經費。雖可悶。旣有前例。則事宜題給云。卿意則以爲如何。國榮曰。旣有已例。則恐不可全然廢却矣。上曰。練祀後。內外賞格。亦不可不從略爲之矣。國榮曰。在前賞格上下之類。只憑中官之口傳而擧行。故不無虛實相蒙之弊云。今番則以傳敎擧行。似好矣。上曰。將欲下敎矣。仍命退。諸臣以次出。
정조 1년
丁酉三月初一日巳時。上御尊賢閣。左承旨右承旨入侍時。左承旨李義翊。右承旨鄭民始。假注書鄭東浚。記事官林錫喆徐龍輔。以次進伏訖。上曰。纂輯廳所作文有無。知入。賤臣還奏曰。姑無所作云矣。上曰。兵曹入直郞廳入侍。出榻敎佐郞李壽咸進伏。上曰。爾於何榜入格乎。壽咸曰。再昨年黃柑。以表入格矣。上曰。近日門禁。何如。壽咸曰。各別申飭。故姑不解弛矣。上命先退。上命書傳敎曰。慕華館延勅時。禁御兩營軍兵。排立於衛外。一依昨年延勅時例爲之。勅使到闕中後。訓局步軍。勿爲解嚴事及勅使入殿內後。挾輦軍作門事。亦依昨年例爲之。而今番則豫爲磨鍊於節目事。分付兵曹。上曰。宣傳官具純入侍。出榻敎上曰。騎馬一匹立之。出榻敎上曰。廳注書出去南別宮。進排官摘奸以來。仍命退。諸臣以次出。
정조 1년
丁酉三月初一日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。伏聞畿內消息。則近久不雨。牟麥間或有萎黃之患云。誠可悶矣。上曰。農民方待雨云耶。國榮曰。然矣。農民專以牟麥爲三夏農糧。此若失稔。則民事誠可慮矣。上曰。一雨一暘。無不關心。未嘗食息小弛矣。國榮曰。聖敎。誠好矣。殿下益盡對越之誠。則上天必有孚感之應。雨暘庶可以時若矣。上曰。卿之以誠之一字陳勉。可謂約而盡矣。可不愓念乎。仍命退。諸臣以次出。
정조 1년
丁酉三月初一日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏禮曹虞主造成草記訖。上曰。先朝丁丑年鍊主奉安及虞主埋安時。有祗迎祗送之禮。今番亦當依此例爲之矣。國榮曰。感候尙未差復。而三明以後。則將連爲勞動。下情不勝憂慮矣。上命讀五禮儀。下詢練祭儀節。仍命退。諸臣以次出。
정조 1년
丁酉三月初一日初更。上御尊賢閣。戶兵曹郞廳入侍時。右副承旨兪彦鎬。假注書鄭東浚。記事官林錫喆徐龍輔。戶曹正郞李昌中。兵曹正郞沈念祖。以次進伏訖。上曰。戶曹正郞進前。昌中進伏。上曰。今番練祀時。宮人輩祭服次。皆已磨鍊乎。昌中曰。未及磨鍊矣。上曰。前例則於練祀時。祭服皆以練布磨鍊。故有所上下於宮人輩之例矣。今番則只布帶。以練布用之。祭服則不用練布。雖不必更爲上下。而旣有丁丑已行之例。則有難全然廢却。故欲區別題給。照其名數。磨鍊以入。而翁主郡主縣主趙淑儀房。亦給祭服次。而以長衫大帶羅亢三件。磨鍊。可也。上曰。別例房謄錄中。有戊寅年自內賞格之前例乎。昌中曰。考見謄錄。則無賞格字之前例。而只有戊寅年以內用次錢千兩木二十同。入之之前例矣。上曰。庚子年前例。則有之乎。昌中曰。未及考見矣。上命書傳敎曰。在前國恤時。以丁丑之例觀之。自內以賞格次。內入外名。以內司及於義龍洞宮手本。祭需賞格等所用上下者錢不下六七百貫。木不減三四十同。而當此經費匱乏之時。決不可膠守已例。減之又減。姑以錢文一百貫。輸送內需司。一百貫式分送於義龍洞等宮。以爲祭需之用。此不必當殿所用。慈殿慈宮所進魂殿祭需。亦在其中。令度支知悉。命昌中先退。上曰。戶曹判書。別例房郞廳明日來待。出榻敎上曰。兵曹正郞進前。念祖進伏。上曰。近來則雇立無弊乎。念祖曰。然矣。上曰。雇立時。以純錢給之乎。念祖曰。昨年三南之木花極貴。軍布所納。木少錢多。故皆以純錢給之矣。上曰。軍契之弊。則何如。念祖曰。軍契事。實無救弊之道矣。蓋以別段用之。而每名以二錢雇立。不過用之於祭享及科擧鞫廳時。其他少小之事。而近來自不如法意。或自上司。不時責出。故急時雇軍。則或過二錢之制云。而兵曹但依法典上下而已。自中之受弊甚多云矣。上曰。以軍契事。年前有所變通乎。念祖曰。年前變通者。卽都案廳軍契事也。上曰。雇軍自何處主之乎。念祖曰。五衛將主之矣。仍命念祖先退。上命書傳敎曰。身爲臺監。以下吏之事。突入捕廳。詬辱大將。事未前聞。渠雖無識武夫。顧其職則殿中御史也。其爲貽辱。莫大於此。當該監察。爲先拿問正罪。遂命退。承史以次出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨李崇祜奉命在外。右副承旨兪彦鎬坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
以孝明殿受押單子。傳于鄭民始曰。親押。
정조 1년
吏曹口傳政事。以姜忱爲兵曹正郞。徐有鍊爲兵曹佐郞。
정조 1년
傳于李鎭衡曰。戶曹堂郞入侍。
정조 1년
鄭民始啓曰。今此勅使接見說話。依例書入。而或不無未盡之處。令廟堂增刪。以備睿覧。何如。傳曰。允。
정조 1년
傳于李鎭衡曰。戶房承旨入侍。
정조 1년
李義翊。以兵曹言啓曰。迎勅動駕在近。本曹郞廳侍衛及各差備。不可不備員。正郞一員。佐郞一員。未差之代。令該曹。卽爲口傳差出。以爲備員之地。何如。傳曰。允。
정조 1년
鄭民始。以禮曹言啓曰。卽接司譯院牒報。則今此增廣別試雜科初試。定在今月初七日。而勅使入京日。適與相値。本院各項差備官及赴擧之人。俱爲待令於支勅之役。勢難推移。開場日期。以過勅後改定之意。入啓定奪云矣。事勢誠如所報。雜科初試開場退行。而勅使回還後。更爲推擇吉日。擧行。何如。傳曰。允。
정조 1년
李義翊。以兵曹言啓曰。今此陳慰兼進香使赴燕時。所把驛馬。必須前期分定。可無窘急之弊。應把驛馬三十六匹內。忠淸道七匹。全羅道八匹。慶尙道十六匹。今三月二十四日。京中逢點。江原道三匹。咸鏡道二匹。同月二十九日依前例。直送安州逢點之意。五道監司處。分付。何如。傳曰。允。
정조 1년
又以兵曹言啓曰。今此迎勅送勅擧動時。本曹補把馬。各十五匹內。吹螺赤等所騎馬各二十三匹及館所擧動時。本曹補把馬十五匹。竝依前例。以京畿驛馬入把之意。分付本道。何如。傳曰。允。
정조 1년
李鎭衡。以右邊捕盜廳言啓曰。去夜初更量。執捉無標犯夜人。司憲府所由一名矣。監察李羲星。稱以陪所由。往復入直從事官。强要其分揀而不見施。則來逼從事官。多般恐嚇。語侵大將。其爲擧措。極涉乖當。犯夜人。已爲依更數治罪放送。而監察李羲星之作鬧於禁夜衙門者。事未前聞。亦關後弊。揆以紀綱。宜請警飭。而臺監論責。不可擅便。當該慫慂下吏。令攸司。科治。何如。傳曰。允。
정조 1년
丁酉三月初二日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間感候。若何。上曰。今日則少勝矣。上曰。監察事。昨已處分。而身爲朝官。因其下隷之事。突入捕廳。詬辱大將。事極怪駭矣。國榮曰。其間事狀。臣姑未知。而大抵監察。卽古之殿中御史也。上自廟宮祭享朝廷班列。下至百官頒祿。無不點視而紏察。其爲責任。何等緊重。而近來此任。無論文南武。皆不擇擬。至有如此駭擧。當此百司董飭之日。不可不另如擇擬矣。上曰。卿言果是矣。監察之職。名以臺監。旣設署經之法。又作詞訟之窠。則當初設置之意。非不重也。而近因銓曹之不擇。以致職責之廢棄。欲爲修擧之政。宜有變通之道矣。國榮讀奏禮兵曹草記。上命退。諸臣以次出。
정조 1년
丁酉三月初二日午時。上詣孝明殿。親行晝茶禮入侍時。行都承旨洪國榮。左承旨李義翊。右承旨鄭民始。同副承旨李鎭衡。假注書李兢淵鄭東浚。記事官林錫喆徐龍輔。以次侍立。上具衰服。出齋殿詣孝明殿。親行晝茶禮。儀註上同上還齋殿。承史以次退出。
정조 1년
丁酉三月初二日午時。上御興政堂。戶曹堂郞入侍時。戶曹判書洪樂純。左承旨李義翊。假注書鄭東浚。記事官林錫喆徐龍輔。戶曹正郞李昌中。以次進伏訖。上曰。戶判進前。樂純進伏。上曰。練祀後賞格謄錄考見乎。樂純曰。戊寅年。孝昭殿練祀時。以內用次。自內需司所入。爲布十五同。錢一千三百兩。壬寅年徽寧殿小祥時。亦以內用次。有錢四千兩布三十同入之之例矣。上曰。淑儀翁主郡主祭服。皆已磨鍊乎。樂純曰。昨因郞廳。始聞下敎。而皆入磨鍊中矣。上謂樂純曰。各殿例各有所屬之宮。而予之未及冊封時。無所屬之宮。故自戶曹劃給補役米矣。及予冊封後。又劃明禮宮爲所屬之宮。今則補役米。自在當罷中。而因爲惠慶宮所用。予以孤露餘生。宜盡奉養之道。而慈宮則以國家經費之不足。還屬本曹。以爲補用之地。爲好爲敎。此雖由於慈宮軫念經費之盛意。而第慈宮所用。本自不敷。其在奉養之道。惟當從厚。予意則姑爲勿罷。以爲慈宮一時補用之需爲好。戶判之意。何如。樂純曰。上敎至此。實爲欽仰矣。古人曰。養以天下。以殿下出天之孝。豈不思所以慰悅之道乎。上曰。卿言果合予意。姑爲勿罷。好矣。樂純曰。適因言端敢達矣。癸未以前。因傳敎。惠廳米一百五十石。移劃龍洞宮矣。今則事體與前自別。還屬該廳與本曹。何如。上曰。依爲之。出擧條上命退。諸臣以次出。
정조 1년
丁酉三月初二日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。前以戶曹補役米劃來者。有獻于慈宮者矣。以經費之不足。有還屬本曹之敎。故俄問於戶判。則戶判之見。亦如予意。以不罷爲定矣。國榮曰。慈宮之軫念經費。還屬本曹之敎。實是盛德事。而殿下之務盡奉歡。欲爲勿罷之意。亦甚穩當矣。上曰。慈宮下敎。果出於軫念經費之意。事宜奉承。以彰盛德。而在予之道。則雖是些少之物。旣爲慈宮需用之資。則決不可還屬該曹。故問于戶判而決之矣。國榮曰。龍洞宮移劃米。還屬該廳該曹事。事面果是矣。上曰。俄出擧條。而此亦戶判得禮之事也。仍命退。諸臣以次出。
정조 1년
丁酉三月初二日申時。上御尊賢閣。戶房承旨入侍時。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。練事後賞格前例。俄使兵曹考入。其已考來乎。鎭衡曰。尙未考來矣。上曰。此等事何若是遲滯乎。問于兵曹知入。賤臣還奏曰。未及考出云矣。上命書傳敎曰。成命已久。此等前例。不卽考入。設置郞吏。將焉用哉。兵曹該色郞廳。姑先從重推考。斯速書入。上曰。不必賞格前例。雖內入。謄錄有之。則便是賞格。所下者考入。賤臣還奏曰。別無賞格前例。而只有戊寅年三月十八日孝昭殿祥祭時。有別啓下。木十五同錢一千三百兩。內入之前例云矣。上曰。如有錢木去處。則卽是賞格。而今旣有戊寅年別啓下謄錄。則何不卽爲考入乎。問于禮房承旨。査覈以入。賤臣還奏曰。兵曹書吏。初以爲賞格前例。本曹無可考之文字。而今始曰。別啓下謄錄。則有之云。故今始知入云矣。上曰。旣有此前例。則尙不考入。已極駭然。而況於推考其郞官之後。終不知入。末乃曰。有之。大司書吏之擧行焉。有如此。令兵判。從重科治事。分付。上命書傳敎曰。宮人祭服次。只令大行大王殿及王大妃殿。宮人磨鍊事。已有下敎。而受料宮人。只是一百四十云。衣次依此數入給。餘皆勿論物種。亦依昨日。該郞聽傳敎者爲之事。分付該曹。又命書曰。在前賞格。只憑中使之口傳。事多疎忽。孝明殿練事後。陵殿各樣賞典。竝依自政院所下之傳敎爲之事。分付。又命書曰。孝明殿練事後。陵殿所屬及宮人內寺。各樣賞格次。紬伍十疋。白木伍同。木玖同。練布參同。布漆同。入于廂庫事。分付。又命書曰。練主奉安時。祗迎。虞主埋安時祇送。依丁丑年例磨鍊儀注事。分付。上曰。翁主郡主房上下。每虛實不副。祭服磨鍊時。書單子二件。一件入于廂庫。一件送于政院。踏啓字以下事。分付。命書傳敎曰。中官金尙澤之憨痗。不可無罰。從重推考。命退。承史以次出。
정조 1년
丁酉三月初二日申時。上詣孝明殿。親行夕上食入侍時。左承旨李義翊。右承旨鄭民始。同副承旨李鎭衡。假注書鄭東浚。記事官林錫喆徐龍輔。以次侍立。上具衰服。出齋殿詣孝明殿。親行夕上食。儀註上同上還齋殿。承史以次退出。
정조 1년
丁酉三月初二日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命書傳敎曰。日月不居。孝明殿練祀漸近。侍從以上罷散人員。一竝敍用。口傳付軍職。其令入參於易服之班。又命書傳敎曰。其時堂上。旣已敍用矣。當該佐郞。李秀夏一體敍用。國榮。讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
傳于李亨逵曰。都承旨入侍。
정조 1년
以前持平朴祐源囚單子。傳于李亨逵曰。分揀放送。
정조 1년
兵曹口傳政事。副司直林鼎遠林得浩金夏材李獻慶朴盛源。
정조 1년
傳于李亨逵曰。新除授承旨。待下批牌招。
정조 1년
傳于李義翊曰。承旨前望單子入之。
정조 1년
承旨前望單子入之。李亨逵爲承旨。
정조 1년
傳于徐有防曰。騎馬三匹立之。宣傳官一員待命。
정조 1년
李鎭衡。以備邊司言啓曰。今此昌德宮修理時。所入大椽。實無自京質用之路。長山串松木一千箇。分付該道水使處。使之卽爲斫運。何如。傳曰。允。
정조 1년
鄭民始。以迎接都監言啓曰。勅使鋪陳襦衾。依前以白色爲之事。筵稟後發關分付于遠接使矣。卽接回移。則以爲外方之例。以華色爲之。故依例知委於沿路。而京都擧行之節。亦依已行之例爲之事。已爲停當云。依此擧行事。分付各該司之意。敢啓。傳曰。知道。
정조 1년
丁酉三月初三日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。差勝後一樣矣。上曰。練主書寫官沈履之。本來善書乎。國榮曰。然矣。上曰。題主字數甚多。燭下書寫似難矣。國榮曰。明日題主時刻。差早磨鍊。然後可免窘速之患矣。上曰。題主時刻。以亥時爲之。好矣。國榮讀奏公事訖。上曰。朴祐源囚單子。以分揀放送書出。仍命退。諸臣以次出。
정조 1년
丁酉三月初三日辰時。上詣孝明殿。親行朝上食入侍時。行都承旨洪國榮。左承旨李義翊。右承旨鄭民始。同副承旨李鎭衡。假注書鄭東浚。記事官林錫喆徐龍輔。以次陪進。上具衰服。出齋殿詣孝明殿。親行朝上食。儀注上同上還齋殿。承史以次退出。
정조 1년
丁酉三月初三日辰時。上御尊賢閣。都承旨入侍時。行都承旨洪國榮。假注書鄭東浚。記事官林錫喆徐龍輔。以次進伏訖。上曰。左副承旨入侍。出榻敎上曰。注書出去。丁丑年祝文謄錄及祝文虛頭規式。持入而香室官員一員。持祝文紙入侍。賤臣承命奉進。上命左副承旨徐有防。書親祭文訖。上謂國榮曰。先大王練事隔日。崩隕如新。欲於練祀前。一行茶禮。故玆親製祭文爾。仍命書傳敎曰。今日。欲於自內行孝明殿別茶禮。時原任大臣。入參內庭事。遣史官傳諭。上曰。朝上食時刻知入。賤臣還奏曰。餘準備時一刻云矣。上曰。別茶禮時。諸執事勿爲磨鍊事。分付。命書傳敎曰。奉命承旨許遞。右副承旨方有纂役。姑爲許遞。承旨前望單子入之。賤臣承命而出。奉單子以進。李義翊李文源落點。仍命書曰。新除授承旨。牌招察任。又命書曰。承旨房仍。命退。諸臣以次出。
정조 1년
丁酉三月初三日午時。上詣孝明殿。晝茶禮兼行別茶禮入侍時。領敦寧金陽澤。左議政金尙喆。右議政鄭存謙。行都承旨洪國榮。左承旨李義翊。右承旨鄭民始。左副承旨徐有防。右副承旨李鎭衡。假注書鄭東浚。記事官林錫喆徐龍輔。以次陪進。上具衰服。出齋殿。詣孝明殿東階板位上。西向立。左通禮。啓請跪俯伏哭。上俯伏哭。在位者皆哭。左通禮。啓請止哭興四拜。上止哭興四拜。詣盥洗位。鎭衡承水。有防沃水。義翊進巾。民始受巾。上詣尊所西向立。有防擧羃酌酒訖。上詣香案前。北向跪。國榮奉香。鎭衡奉爐。上三上香三獻盞。俯伏興降復位。俯伏哭。在位者皆哭。通禮啓請止哭興四拜。上止哭興四拜。禮畢。還詣齋殿。諸臣以次出。
정조 1년
丁酉三月初三日午時。上御齋殿。諸承旨時原任大臣入侍時。行都承旨洪國榮。左承旨李義翊。右承旨鄭民始。左副承旨徐有防。右副承旨李鎭衡。假注書鄭東浚。記事官林錫喆徐龍輔。以次進伏訖。上曰。時原任大臣入侍。出榻敎領敦寧金陽澤。左議政金尙喆。右議政鄭存謙。進伏。陽澤等曰。近日日氣不和。聖體。若何。上曰。一樣矣。陽澤曰。王大妃殿氣候。若何。上曰。一樣矣。陽澤曰。惠慶宮氣候。若何。上曰。一樣矣。上曰。先大王練祀不遠。心益慟隕。玆製親祭文。欲於今日。行別茶禮。故亦使卿等入參耳。仍命國榮。讀親製祭文訖。俯詢大臣曰。無字病乎。陽澤等曰。好矣。上曰。練主奉安時。禮曹節目。則用要轝。奉常寺謄錄則用神轝。今番以何謄錄擧行乎。尙喆曰。以神轝擧行。何如。上曰。可也。上曰。練主祇迎時及虞主祗送時。處所。皆以興化門爲之。而明日奉安練主時。勿與晝茶禮時相値。可也。尙喆曰。明日祗迎時。當以步輦出宮乎。上曰。然矣。上曰。練主奉安時。有傳語與否知入。賤臣還奏曰。無前例云矣。命退。諸臣以次出。
정조 1년
丁酉三月初三日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏備邊司迎接都監草記。上命書判付。仍命退。諸臣以次出。
정조 1년
行都承旨洪國榮藥院直。左承旨李亨逵齋宿。右承旨李義翊齋宿。左副承旨鄭民始齋直。右副承旨徐有防齋直。同副承旨李鎭衡齋宿。注書二員未差。假注書李兢淵藥院直鄭東浚齋宿。事變假注書李運彬仕。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而孝明殿練祭齋戒相値。不得爲之之意。敢啓。傳曰。知道。
정조 1년
傳于徐有防曰。紬十三疋。綿子三斤。大妃殿內入次。入于廂庫。勿出朝報
정조 1년
傳于李義翊曰。騎馬三匹立之。史官一員待命。
정조 1년
傳于李亨逵曰。屢次下敎。尙不整齊。禮兵房承旨推考。
정조 1년
傳于鄭民始曰。禮曹判書入侍。
정조 1년
兵曹口傳政事。副司直兪彦鎬李崇祜李文源。副司果安聖彬南柱老洪彦喆金和中李性五李身晦李重馥宋濟魯金會元李行源金樂洙元啓英李福徽閔游李弘稷李恒祚張淀宋霮奇彦觀奇彦鼎成德朝金峙默吳鉉冑趙鎭衡趙錫穆慶再觀沈重奎李碩九尹弼秉金夢華崔光璧蔡廷夏任濟遠崔景岳權德訓崔夢喦金埅趙夢麟魚錫齡李廷烈李宇喆李師曾李澤徵安鼎大韓宗濟池應龍趙鼎耇朴宗彦高益擎成頴尹在醇權坪金光岳盧瑞國李仁默金基正崔鳴玉韓鏶韓宗纘金𡌡鄭德弼金東稷洪宗藎尹行晉金晩耇宋煥億金觀柱李義鳳任希雨李鼎揆宋文輅金鈍姜彝福李羽逵金翊休朴聖泰權以綱李思祚金復元姜彝正沈金岳柱韓栐金叙九吳鼎源洪履健金斗象尹得孚金履厚李書九鄭福煥韓後樂趙思忠趙錫龍尹光昇林濟遠洪樂淵李級辛命喆金養根李義駿金宇鎭徐郁修尹在德。
정조 1년
傳于洪國榮曰。宗廟提調奉常提調入侍。
정조 1년
吏曹口傳政事。兪彦鎬爲禮曹參議。
정조 1년
傳于李亨逵曰。軍士房承旨入侍。
정조 1년
傳于徐有防曰。騎馬一匹立之。
정조 1년
練主祭罷後。大殿王大妃殿惠慶宮中宮殿。政院玉堂。單子奉慰問安。答曰。罔極。
정조 1년
傳于徐有防曰。練主都監堂郞以下。魂殿堂上參奉以下。山陵守侍陵官以下員役。竝書入啓。
정조 1년
李鎭衡。以戶曹言啓曰。濟用監衣纏單子。有令該曹査問該監。釐正後草記事。命下矣。取考文書。査問該監。則薛里內官擧案中。王大妃殿移屬宮人。以大殿加進排報來。而啓單子。一依擧案磨鍊謄書。致此差誤。故原單子更以王大妃殿移屬加進排。釐正書入事。分付該監之意。敢啓。傳曰。知道。
정조 1년
丁酉三月初四日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣。而練祀隔宵。痛隕如新。尤難堪抑。國榮曰。今夜易服之班。諸臣皆宜入參。堂下侍從之無軍職者。竝付軍職。似好矣。上曰。李文源之違牌與無端違牌有異。亦宜下敎矣。仍命書傳敎曰。前承旨李文源。以遞差捧傳旨。與未付軍職侍從。一體口傳付軍職。國榮讀奏承旨房單子。上曰。承旨仍房。出榻敎上曰。朝上食當親奠。陪祭諸臣待令。仍命退。諸臣以次出。
정조 1년
丁酉三月初四日辰時。上詣孝明殿。朝上食入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次陪進。上具衰服。出齋殿詣孝明殿。親行朝上食。儀註上同上還齋殿。承史以次退出。
정조 1년
丁酉三月初四日午時。上詣興化門。練主祗迎入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。假注書鄭東浚。記事官林錫喆徐龍輔。以次陪從。上具白布袍布裹翼善冠布裹烏犀帶。乘輿由興泰門。出廣達門。上曰。練主祗迎時。傳語尙不來到。此是下吏之遲滯而然乎。兵曹判書蔡濟恭曰。傳語事。因下吏之誤傳。初以奉常寺排立矣。最後始聞傳敎。始自兵曹。立傳語軍。其問排立之際。自然遲滯而然矣。乘輿由建明門。詣興化門內。降輿入幕次。上曰。左副承旨入侍。民始進伏。上曰。玉堂問安。不與政院同時。今乃追後。予於悲撓之中。何以隨問隨答乎。且以經幄之臣。何若是不知事面乎。以此分付。左副承旨鄭民始曰。玉堂之追後問安。事禮未安。推考。何如。上曰。依爲之。出擧條上曰。神轝至紅馬木外。外辦卽爲啓請。命諸臣小退。通禮。請外辦。上出就板位上。南向立。神轝入興化門。上俯伏祗迎。神轝入建明門。上始乘輿。上曰。神轝旣由正門。不可竝路。侍衛由東挾門排立事。分付。乘輿。由崇政門。詣泰寧門外。降輿。詣孝明殿練主幕次。左議政金尙喆等。奉練主奉安于幕次。上曰。濟用監。屛風入之障前。上曰。此屛風淨潔乎。國榮曰。淨潔云矣。奉安訖。上曰。浴主大祝。誰也。國榮曰。閔養燮矣。上還詣泰寧門外。乘輿由崇政門。入廣達門。上曰。今夜留門時刻知入。義翊還奏曰。前例則三更二點留門。而今則留門單子。姑不來到云矣。上降輿還內。諸臣以次退出。
정조 1년
丁酉三月初四日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。今夜練祀時。士庶。必來參於闕外哭班。巡邏弛禁之意。分付。似好矣。上曰。然矣。命書傳敎曰。今夜卽罔極之日。民庶。宜有來參哭班之事。夜巡弛禁事。分付。上曰。今日巡邏軍門及左右巡廳捕廳將校。卽爲發牌。使之聽傳敎。賤臣承命出傳。上又命書傳敎曰。虞主深夜埋安。終涉如何。移奉後。待天明爲之事。分付該寺。仍命退。諸臣以次出。
정조 1년
丁酉三月初四日未時。上御興政堂。禮曹判書入侍時。行禮曹判書李徽之。右副承旨徐有防。假注書鄭東浚。記事官林錫喆徐龍輔。以次進伏訖。上曰。禮判進前。徽之進伏。上曰。今番練祀時。改服節目。以白布磨鍊。而或有未知節目者。則以練布渾知似易。殊非節目中磨鍊之意。如有未及詳知節目者。自禮曹更爲指揮。可也。上曰。改服節目。自政院頒布乎。注書出去知入。賤臣承命而出還奏曰。自禮曹頒布。而各司皆謄去云矣。命徽之先退。上命書傳敎曰。大殿元無所屬之宮人。而曾在先朝丁丑後。以仁元王后殿宮人之無歸屬處。定爲大殿宮人名色。此固一時區處之特敎。初無定式之事。故予於卽位之初。依古例。大殿宮人名色。則有勿爲磨鍊之命矣。觀此該監單子。有大殿加進排宮人衣纏磨鍊之事。決是誤書。否則豈其無料而只有衣纏之理乎。以此意。令該曹知悉。査問該監。釐正後草記。上曰。宮人衣資。每以二月給之。今則時晩。今日內分給後。草記事。分付。命退。承史以次出。
정조 1년
丁酉三月初四日申時。上詣崇政殿月臺。親押入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次侍立。上具白布袍布裹翼善冠布裹烏犀帶。乘輿由興泰門。入崇政門。上曰。禁喧郞廳入侍。柳誼進伏。上曰。今夜百官參祭及易服時。似不無喧譁。而今夜異於他日。只禁喧而已。決勿用棍。且易服時。宜用闊狹之道矣。命退。上詣崇政殿月臺。上曰。親押後當參夕上食。雖過時刻。姑待親押後。親行事。分付守僕。上就板位。親押訖。上曰。練主書寫時。奉常寺都提調提調入參。出榻敎上謂兵曹判書蔡濟恭曰。迎勅時。禁軍則淺澹服。駕前駕後。皆以白衣擧行。上詣孝明殿。承史以次陪從。
정조 1년
丁酉三月初四日申時。上詣孝明殿。親行夕上食入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次陪進。上具衰服。出齋殿。詣孝明殿就板位上。親行夕上食。儀注上同上還詣齋室。承史以次退出。
정조 1년
丁酉三月初四日酉時。上御孝明殿齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。宗廟提調及奉常提稠。皆已入來乎。國榮曰。奉常提調。今方來待。而宗廟提調。姑未入來矣。上曰。左相方帶奉常都提調耶。國榮曰。然矣。上曰。奉常都提調提調入侍。禮房承旨。持儀註。亦爲入侍。賤臣承命召入。奉常都提調金尙喆。提調蔡濟恭。左副承旨鄭民始。進前。尙喆曰。日月易邁。先大王練祀隔宵。伏惟聖孝益復罔極。終日勞動之餘。聖候不瑕有損乎。上曰。罔極之痛。益復如新。上曰。明日虞主埋安時。卿將進去耶。尙喆曰。宗廟提調。當進詣矣。上曰。庚子甲辰埋安開基時。連得玉標云。此宜詳審矣。尙喆曰。問于宗廟守僕。則似無此慮云。而雖無下敎。埋安例於天明後爲之云矣。上曰。練祀後。祭奠所用之香。庚子甲辰。亦有自內措備之例。故今亦依此例。自明日。將自內備用。此可爲一分省費之道耶。國榮曰。沈香本來價多。若自內備用。則戶曹之省費。甚大矣。濟恭曰。曾於先朝。每爲親奠香。故戶曹之經費多入云矣。民始。讀奏儀註訖。上曰。禮曹謄錄。頃有修整之議。尙今未成耶。尙喆曰。此是不可已之事。而至今因循未及爲之矣。上曰。我朝文獻。實無徵信者。良可悶也。濟恭曰。臣以明日哭班事。有所仰達者矣。每於親祭時。雖入直禁軍之類。皆參哭班。而至於侍衛之臣。獨不得參哭。下情不勝缺然矣。上曰。業欲下敎。而猶有未詳者。故未果矣。在昔國恤時。亦有以此陳請者。而蒙允矣。考見謄錄。果有侍衛參哭之事。則行祭時。改服參哭。可也。濟恭曰。金孝大。亦異於他人。而以別雲劍侍衛之故。亦不得參於哭班云矣。民始曰。自上待遇。則似有體諒之道。而但許多侍衛中。拈出一二人。事涉如何矣。上曰。然矣。而兵判則與他侍衛有異。特爲往參。別雲劍。以豫差陞。實好矣。上謂尙喆曰。卿於昨年此日。承候於集慶堂乎。尙喆曰。臣於伊日。果承候矣。上曰。其時承候。雖在靜攝中。辭敎凡節。別無所減於前日矣。尙喆曰。然矣。上曰。宗廟提調。如已入來。入侍。賤臣。承命出傳。宗廟提調沈履之進前。上曰。虞主埋安處。已爲始役乎。履之曰。昨已開基。而十分詳審。幸得空地矣。上曰。虞主題主。事甚重難。卿或習寫否。履之曰。臣果試寫。朝晝則猶可堪書。而至於燭下。實難細書。故竊欲圖免而不得。方切憂悶矣。上曰。雖於燭下。若着眼鏡。則似無慮矣。上曰。浴主與出納主。各有大祝乎。民始曰。以一人兼行矣。尙喆曰。弘陵陵上。今番已經親審。未知聖意。何如。上曰。神理人情。不甚相遠。各奉陵寢。極爲缺然。而聞數年之內。年運不合。且是莫重莫大之事也。有不可輕易議定矣。尙喆曰。臣等有何知識。而至於新陵。則雖以凡眼見之。實爲洽好。此是國家之福也。上命退。諸臣以次出。
정조 1년
丁酉三月初四日酉時。上御齋室。兵房承旨入侍時。左承旨李義翊。假注書鄭東浚。記事官林錫喆徐龍輔。以次進伏訖。上曰。禮房承旨入侍。出榻敎鄭民始進伏。上曰。易服前當題主。百官諸執事。皆近處待令留門。亦於烽火時。啓請。可也。上曰。奉安練主時。床卓甚狹。虞主奉安于六面床。可也。上曰。先大王。戊寅年三月二十三日。有敎曰。雲寶劍。蓋是戎具。則裹以白布。甚不相稱。只纓子。以白爲之事下敎。而今則雲寶劍。皆裹以白布。有何前例而然乎。注書出去。問于尙衣院知入。賤臣承命而出還奏曰。無前例云矣。上曰。其時提調。誰也。知入。賤臣還奏曰。其時提調金漢耆厚謙云矣。仍命書傳敎曰。先朝戊寅。有定式之受敎雲寶劍。雖大王國恤。勿爲布裹。擔筒介。亦用此例爲敎。則昨年以後。所用與受敎大異。其時該堂。今無可論。令該院。自今日一遵受敎爲之事。分付。命退。承史以次退出。
정조 1년
丁酉三月初四日四更。上詣孝明殿。練祭親行入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次陪進。上具縗服。出齋室。諸孝明殿就板位。贊禮。啓請俯伏哭。上俯伏哭。贊禮啓請止哭。上俯伏哭不已。國榮進前曰。殿下連日勞動。且將事在前。何如是哀毁過情乎。上俯伏涕泣如舊。國榮又進前。請止哭甚懇。上涕泣不已。左議政金尙喆。右議政鄭存謙等進前曰。將事在前。且連日哀毁。殿下獨不念聖體乎。上涕泣猶不止。尙喆存謙國榮等。一齊進前請甚懇。上始止哭。贊禮。啓請興四拜。上興四拜。贊禮導陞自東階。上詣卓前北向立。大祝陞自東階。詣幄。奉練主奉安于卓。浴以香湯訖。上曰。首陽梅月待令乎。尙喆曰。待令矣。題主官沈履之詣卓前。西向立。題主訖。上詣卓前奉審。寫字官安福信。進卓前光㓒訖。大祝奉虞主。移安於六面床訖。捧練主奉安于靈座。贊禮。啓請降復位。上就齋室。易服具練服訖。詣孝明殿。就板位。贊禮。啓請俯伏哭。上俯伏哭。贊禮啓請止哭。上止哭。贊禮啓請興四拜。上與四拜。詣盥洗位。北向立。盥手。陞自東階。詣樽所。西向立。贊禮。導詣靈座前。三上香獻幣。贊禮啓請降復位。贊禮導陞自東階。詣樽所。西向立。贊禮導詣靈座前。獻爵。大祝進靈座右讀祝訖。贊禮啓請降復位。謁者。引亞獻官。詣靈座前。獻爵。謁者。引亞獻官復位。終獻官。如亞獻禮訖。贊禮啓請俯伏哭。上俯伏哭。贊禮啓請止哭。興四拜。上止哭。興四拜訖。大祝。納練主如儀。贊禮導詣望燎位。大祝捧祝幣。燎於坎。贊禮。導還詣齋室。上命書傳敎曰。旣遵古例。孝明殿祭香。自內措置。自明日朝上食代奠。上食及茶禮時香。香室勿爲待令。只朔望及節祭大祭。俱三獻時。待令事。令該曹知悉。承史以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李鎭衡病。注書二員未差。假注書李兢淵藥院直鄭東浚仕直。事變假注書李運彬仕。
정조 1년
練祭罷後。大殿王大妃殿惠慶宮中宮殿。政院玉堂。單子問安。答曰。罔極。
정조 1년
鄭民始啓曰。明日大報壇祭齋戒。再明日動駕相値。初八日毓祥宮忌辰祭齋戒。初九正日。此四日。視事頉稟。傳曰。知道。
정조 1년
傳于徐有防曰。都承旨入侍。
정조 1년
兵曹口傳政事。以安福信爲赤梁僉使。
정조 1년
傳于鄭民始曰。山陵書啓入來後。禮房承旨。持而入侍。
정조 1년
吏曹口傳政事。恩彦君裀。今加興祿。吏曹參判沈履之。今加嘉義。已上加資事。承傳。
정조 1년
傳于徐有防曰。譯官以西下之故。初寺雜科。已爲退定矣。日字更擇於何間。而醫科律科。亦同日爲之乎。至於觀象監科。則天文學地理學命譯學。額數皆同乎。惠民署典醫監。亦各各設埸乎。明日入侍知奏勿出朝報
정조 1년
鄭民始。以迎接都監言啓曰。卽接遠接使移文。則首譯金弘喆。身病猝重。故行中凡事。輒多苟艱之中。至於弘濟站擧行之節。與他站有異。別定首譯一人。初六日朝前。使之待令於高陽站云。令該院。別澤首譯一人。罔夜下送之意。分付。何如。傳曰。允。
정조 1년
李義翊。以禁衛營言啓曰。依傳敎去夜犯夜弛禁之意。敢啓。傳曰。知道。
정조 1년
丁酉三月初五日丑時。上詣興化門內。虞主祗送入侍時。行都承旨洪國榮。右承旨李義翊。左副承旨鄭民始。右副承旨徐有防。假注書李兢淵鄭東浚。記事官林錫喆徐龍輔。以次侍立。上具布裹翼善冠白布袍。布裹烏犀帶。乘輿由興泰門。詣興化門內幕次。上曰。神轝及至建明門。卽請外辦。可也。仍命小退。小選。通禮啓請外辦。上出就板位上。南向立。鞠躬祗送。神轝出興化門。上乘步輦。命留興化門住輦。瞻望移時。仍詣興泰門內。降輿還內。諸臣以次出。
정조 1년
丁酉三月初五日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。徹宵將事。哀毁過度之餘。聖體。若何。上曰。一樣矣。上曰。練主都監書啓捧入。賤臣。承命奉進。上命國榮讀奏。命書傳敎曰。練主書寫官吏曹參判沈履之。加資。浴主及練主出納大祝修撰閔養燮。兒馬一匹賜給。監造官奉常寺副奉事吳泰彦。別工作繕工假監役吳泰魯。竝六品遷轉。各差備官。各加一資。資窮者代加。侍衛長番內官延壽長。神輦侍衛李秀采李漢謙。各半熟馬一匹賜給。差備長番中官。各半熟馬一匹賜給。出入番中官。各兒馬一匹賜給。光漆寫字官安福信。邊將除授。侍衛禁軍及司鑰。各上弦弓一張賜給。計士及員役工匠等。依昨年都監例。分等施賞。又命書傳敎曰。孝明殿宗室海溪君。密安君焍。鶴城君楡。原溪君㮿。河恩君桄。安春君烿。都薛里金德九延壽長韓聖揆。各熟馬一匹賜給。進止長番中官朴昌文金壽民閔德泰李元碩康壽甲咸德倫。參奉鄭宜淳洪樂莘。各半熟馬一匹賜給。進止中官金海采金孝臣邊安揆吳泰爀。薛里中官申萬里李昌華。酒房中官朴東采金鳳采。忠義趙嵎李厚瑾尹寅喆李悌源。各兒馬一匹賜給。守僕以下。下人。當自內從厚施賞矣。上曰。昨日玉堂請推擧條批答。以依爲之。改書頒布。出榻敎仍命退。諸臣以次出。
정조 1년
丁酉三月初五日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。假注書李兢淵鄭東浚。記事官林錫喆徐龍輔。以次陪進。上具練服。出齋殿。詣孝明殿。就板位上。親行書茶禮。儀注上同上還詣齋殿。承史以次退出。